दक्षिण अफ्रीका के उभरते हुए तेज गेंदबाज लुंगी नजीडी ने पांचवें एकदिवसीय मैच में भारत को 274 रन पर ही रोक दिया। उन्होंने महज 51 रन देकर चार विकेट चटकाए। लगातार विकेट गिरने के कारण भारतीय बल्लेबाज स्लॉग ओवरों में छह रन प्रति ओवर से भी कम के औसत से रन बना सके। रोहित शर्मा का विकेट गिरने के बाद भारतीय पारी पूरी तरह बिखर गई। एक समय भारत का प्रोजेक्टेड स्कोर 300 से पार लग रहा था, लेकिन लुंगी नजीडी ने उसी वक्त शतक लगा चुके रोहित को विकेटकीपर क्लासेन के हाथों कैच आउट करा दिया। इसके बाद तो एक के बाद एक विकेट गिरते गए। अजिंक्य रहाणे भी कप्तान विराट कोहली की तरह रन आउट होकर पवेलियन लौट गए। श्रेयस अय्यर ने विकेट पर जमने की कोशिश की थी। उन्होंने 37 गेंदों पर 30 रन बनाए थे। लुंगी ने उन्हें भी क्लासेन के हाथों विकेट के पीछे कैच आउट करा दिया। मंगलवार (13 फरवरी) को दक्षिण अफ्रीका ने टॉस जीतकर पहले क्षेत्ररक्षण का फैसला किया था। शिखर धवन और रोहित शर्मा ने ताबड़तोड़ बल्लेबाजी शुरू कर दी थी। इससे अफ्रीकी कप्तान का फैसला गलत होता दिख रहा था, लेकिन लुंगी ने अपने कप्तान के फैसले को काफी हद तक सही साबित करने में मदद की।